
PARLAMENTUL ROMÂNIEI

CAMERA DEPUTAŢILOR

COMISIA PENTRU TEHNOLOGIA INFORMAŢIEI ŞI COMUNICAŢIILOR

BIROULUI PERMANENT 

AL

CAMEREI DEPUTAŢILOR
           Vă  înaintăm, alăturat, RAPORTUL asupra propunerii legislative privind administrarea şi gestionarea domeniului de nivel superior „.ro”., trimisă spre dezbatere, în fond, Comisiei pentru tehnologia informaţiei şi comunicaţiilor, cu adresa nr. Pl-x 382 din 2 septembrie 2014.
            În raport de obiectul şi conţinutul său, propunerea legislativă face parte din categoria legilor ordinare.

 PREȘEDINTE,
VASILE GHIORGHE GLIGA
  


PARLAMENTUL ROMÂNIEI

CAMERA DEPUTAŢILOR

COMISIA PENTRU TEHNOLOGIA INFORMAŢIEI ŞI COMUNICAŢIILOR 

RAPORT  
asupra propunerii legislative privind administrarea şi gestionarea domeniului de nivel superior „.ro”.

În conformitate cu prevederile art. 95 din Regulamentul Camerei Deputaţilor, republicat, Comisia pentru tehnologia informaţiei şi comunicaţiilor a fost sesizată spre dezbatere în fond cu propunerea legislativă privind administrarea şi gestionarea domeniului de nivel superior „.ro”., trimisă cu adresa nr. PL.x 382 din 2 septembrie 2014 și înregistrată cu nr. 4c-16/36 din 3 septembrie 2014. 
Potrivit prevederilor art.75 alin.(1) din Constituţia României, republicată, şi ale art.92 alin.(9) din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a respins propunerea legislativă în şedinţa din 24.06.2014.

Consiliul Legislativ a avizat favorabil propunerea legislativă cu observații și propuneri, conform avizului nr.146 din 17.02.2014.

Comisia pentru industrii și servicii a avizat favorabil propunerea legislativă, conform avizului nr.4c-3/266 din 18.09.2014.
Propunerea legislativă are ca obiect înființarea Registrului pentru numele de domenii „.ro” în scopul administrării și gestionării domeniului de nivel superior „.ro”, prin preluarea acestei activități de la Institutul Național de Cercetare - Dezvoltare în Informatică – ICI București.  Registrul va fi o instituție publică cu personalitate juridică în coordonarea Ministerului pentru Societatea Informațională, finanțată integral din venituri proprii. Se prevede preluarea cu titlu gratuit de către Registru, de la ICI București, a infrastructurii și echipamentelor necesare exercitării atribuțiilor de administrare și gestionare a domeniilor, care trec în patrimoniul Registrului, precum și preluarea de la ICI București a personalului de specialitate. Se reglementează atribuțiile Registrului, modul de organizare și funcționare, precum și conducerea acestuia. Propunerea legislativă prevede, de asemenea, ca în termen de 2 ani de la intrarea în vigoarea a legii, registranții numelor de domenii “.ro” existente sunt obligați să își reînregistreze aceste nume, conform procedurilor stabilite de Consiliul de Administrație.

În conformitate cu prevederile art.61 şi art.63 din Regulamentul Camerei Deputaţilor, republicat, Comisia pentru tehnologia informaţiei şi comunicaţiilor a dezbătut propunerea legislativă pe parcursul mai multor şedinţe. 
În ședința din 3 decembrie 2014, din numărul total de 18 membri ai Comisiei pentru tehnologia informaţiei şi comunicaţiilor au participat la dezbateri 12 deputaţi.
În urma dezbaterilor membrii Comisiei pentru tehnologia informaţiei şi comunicaţiilor au hotărât, cu unanimitate de voturi a membrilor prezenți, să propună plenului Camerei Deputaţilor respingerea propunerii legislative privind administrarea şi gestionarea domeniului de nivel superior „.ro”., din următoarele considerente:

· prevederile art.36, respectiv “registranții numelor de domenii “.ro” existente la data intrării în vigoare a prezentei legi sunt obligați să reînregistreze aceste nume de  domenii” sunt susceptibile de a încălca principiul neretroactivității legii, consacrat de către art.15 alin.(2) din Constituția României, deoarece se modifică în mod esențial regimul juridic creat prin înregistrarea numelor de domenii.
· prevederile art. 37 alin.(1) respectiv preluarea cu titlu gratuit de către noul Registru de la I.C.I. București a infrastructurii și a echipamentelor necesare exercitării atribuțiilor de administrare și gestionare a domeniului de nivel superior „.ro”, încalcă principul garantării și ocrotirii proprietății care este garantat de către art.44 și art.136 din Constituția României.
În raport de obiectul şi conţinutul reglementării, propunerea legislativă face parte din categoria legilor ordinare. 

 PREŞEDINTE,                                             SECRETAR,

    Vasile Ghiorghe Gliga                           Sorin Avram Iacoban

